
Tiekėjams pagal sąrašą
Siunčiama CVP IS priemonėmis


INFORMACIJA DĖL PATEIKTŲ KLAUSIMŲ


Akcinės bendrovės Lietuvos pašto viešųjų pirkimų komisija (toliau – Pirkėjas) informuoja, kad vykdydama pirkimą Nr. 9042186 „Apklausų ir klientų patirties valdymo platformos paslaugos“ (toliau – Pirkimas) Centrinės viešųjų pirkimų informacinės sistemos priemonėmis gavo potencialių tiekėjų klausimų, į kuriuos Pirkėjas teikia atsakymus:

(Siekiant išvengti turinio interpretacijų, tiekėjų klausimai cituojami tiksliai taip, kaip buvo pateikti CVP IS priemonėmis (tekstas neredaguotas)

1.  Klausimas. Dėl tiekėjo turimos arba kuriamos platformos

Techninės specifikacijos 2.2 punkte nurodyta, kad pirkimo objektas apima „Tiekėjo turimos platformos pritaikymą Pirkėjo poreikiams“, tačiau 4.5 punkte ir techninių reikalavimų lentelėje vartojamos modulių „sukūrimo, pritaikymo ir diegimo“ sąvokos.

Prašome patvirtinti, ar tiekėjas gali pasiūlyti savo kuriamą arba individualiai šiam pirkimui kuriamą ir vėliau tiekėjo valdomą platformą, jeigu pasiūlytas sprendimas per techninėje specifikacijoje nustatytus terminus įgyvendins visus funkcinius, saugumo, integravimo, palaikymo ir paslaugų lygio reikalavimus.

Jeigu ne, prašome tiksliai nurodyti, kokį minimalų veikiančios platformos funkcionalumą tiekėjas privalo turėti jau pirminio pasiūlymo pateikimo dieną ir kokiais dokumentais tai turės būti įrodyta

Atsakymas. Techninėje specifikacijoje numatyta, kad pirkimo objektas apima tiekėjo turimos platformos pritaikymą Pirkėjo poreikiams. Pirkimo objektas neapima naujos platformos sukūrimo. Pasiūlymo pateikimo dieną tiekėjas turi pasiūlyti realiai veikiančią platformą, kuri gali būti pritaikoma Pirkėjo poreikiams. Techninėje specifikacijoje nėra nustatytas reikalavimas įgyvendinti visus modulių pritaikymus ar konkrečius funkcionalumus iki pasiūlymo pateikimo termino, tačiau tiekėjas negali siūlyti platformos, kuri neegzistuoja ir yra tik planuojama kurti.

2. Klausimas. Dėl lygiaverčio sprendimo sąvokos

Kvalifikacijos reikalavimuose leidžiama remtis automatizuota respondentų patirties tyrimų platforma „arba kitu lygiaverčiu sprendimu“.

Prašome paaiškinti, ar lygiaverčiu sprendimu laikoma tiekėjo sukurta ar administruota informacinė sistema, kurioje buvo automatizuotai vykdomas daugiakanalis duomenų rinkimas, duomenų apdorojimas, teksto analizė, rodiklių skaičiavimas ir ataskaitų formavimas, net jeigu ankstesnėje sutartyje sistema nebuvo tiesiogiai pavadinta „respondentų patirties valdymo platforma“.

Atsakymas. Lygiaverčiu sprendimu gali būti laikoma ne tik automatizuota respondentų patirties valdymo ir tyrimų platforma, bet ir kitas technologinis spendimas, jeigu buvo naudojamas respondentų patirties valdymo ir tyrimo paslaugoms teikti bei užtikrino ne mažesnius funkcionalumus nei nurodyta kvalifikacijos reikalavimuose. 

3. Klausimas. Dėl 17 000 Eur kvalifikacinės patirties vertės

Prašome patvirtinti, kad 17 000 Eur be PVM vertės reikalavimas gali būti pagrindžiamas keliomis per pastaruosius trejus metus įvykdytomis sutartimis ar projektais, kurių vertės sumuojamos.

Taip pat prašome patvirtinti, kad vertinant konkretaus projekto vertę gali būti įskaitomos ne tik platformos licencijos, bet ir jos kūrimo, konfigūravimo, diegimo, integravimo, duomenų analizės, tyrimų, ataskaitų rengimo, palaikymo ir konsultavimo paslaugos.

Atsakymas. Pirkimo sąlygų SD  7 priede „Tiekėjų kvalifikacijos reikalavimai“ nustatytas kvalifikacinis reikalavimas tiekėjui (1 pozicija) per pastaruosius 3 (trejus)* metus iki pirminių pasiūlymų pateikimo termino pabaigos pagal vieną ar daugiau sutarčių būti suteikusiam respondentų patirties valdymo ir tyrimo paslaugų, kurių bendra vertė yra ne mažesnė kaip 17000,00 Eur be PVM. Sumuojamos suteiktų paslaugų, o ne sutarčių vertės. Vertinant atitiktį kvalifikacijos reikalavimui bus atsižvelgiama į tiekėjo suteiktų kvalifikaciniame reikalavime nurodytų respondentų patirties valdymo ir tyrimo paslaugų vertę. Jei konkrečios kvalifikaciją grindžiančios sutarties pagrindu yra teikiamos ir kitos paslaugos, tiekėjas turės pagrįsti, kokia sutarties vertės dalis apima būtent kvalifikaciniame reikalavime nurodytos apimties respondentų patirties valdymo ir tyrimo paslaugas. 

4. Klausimas. Dėl savarankiškai sukurto sprendimo patirties

Prašome paaiškinti, ar kvalifikacijai pagrįsti tinkama patirtis, kai automatizuotą respondentų patirties valdymo, tyrimų ar lygiavertį sprendimą sukūrė, įdiegė ir paslaugas juo teikė pats tiekėjas, nenaudodamas atskiro komercinės platformos gamintojo.

Atsakymas. Pirkėjas paaiškina, kad pirkimo dokumentuose suformuotame kvalifikacijos reikalavime nėra reikalavimo, kad tiekėjas respondentų patirties valdymo ir tyrimo paslaugas būtų suteikęs naudodamas atskirą komercinės platformos gamintoją. Pirkime norintys dalyvauti tiekėjai per 1 pozicijos kvalifikaciniame reikalavime nurodytą terminą turi būti suteikę respondentų patirties valdymo ir tyrimo paslaugų už nurodytą vertę ir tos paslaugos turi būti suteiktos naudojant automatizuotą respondentų patirties valdymo ir tyrimų platformą arba kitą lygiavertį sprendimą, užtikrinantį daugiakanalį duomenų rinkimą, duomenų analizę, teksto analizę ir ataskaitų formavimą.

5. Klausimas. Dėl vieno specialisto kelioms pozicijoms

Pirkimo sąlygose nurodyta, kad vienas specialistas gali būti siūlomas kelioms pozicijoms, jeigu jo kvalifikacija atitinka nustatytus reikalavimus.

Prašome patvirtinti, kad tas pats asmuo gali būti siūlomas:

duomenų analitikos sprendimų diegimo specialistu;
socialinių tyrimų metodologijos ir duomenų analizės specialistu;
projekto vadovu,

jeigu pateikta informacija atskirai ir aiškiai pagrindžia jo atitiktį kiekvienos pozicijos reikalavimams.

Taip pat prašome patvirtinti, kad tiekėjo vadovas, steigėjas ar savarankiškai paslaugas tiekėjo vardu teikiantis asmuo gali būti nurodytas specialistu tomis pačiomis sąlygomis kaip ir darbuotojas.

Atsakymas. Pirkimo sąlygų SD  7 priede „Tiekėjų kvalifikacijos reikalavimai“ numatyta, kad „Tiekėjas turi teisę siūlyti ir vieną specialistą kelioms pozicijoms, jei jo kvalifikacija atitinka nustatytus kvalifikacinius reikalavimus“. Pažymėtina, kad kvalifikaciniai reikalavimai keliami specialisto patirčiai, o ne pareigybei. Pirkėjas atkreipia dėmesį, kad vadovaujantis Pirkimo sąlygų SD 5 priedo Paslaugų teikimo sutarties BD 5.3.6 punktu, paslaugų teikėjas turi „užtikrinti, kad Paslaugas Pirkėjui teiktų asmenys, turintys Paslaugų teikimui reikalingą kvalifikaciją ir patirtį <...>“. Todėl tiekėjas, teikdamas pasiūlymą, turi įsivertinti, ar pasiūlytas specialistas sugebės įvykdyti sutartinius įsipareigojimus, nes sutartį vykdyti galės tik tiekėjo teikiant pasiūlymą pasiūlyti ir kvalifikacinius reikalavimus atitinkantys specialistai. Pirkėjas neatlieka išankstinio tiekėjų konkrečių specialistų vertinimo atitikties keliamiems reikalavimams, nes minėta atitiktis bus vertinama pasiūlymų vertinimo etape pagal tiekėjo pateiktą su pasiūlymu informaciją ir pagrindžiančius dokumentus pateiktų. 

6. Klausimas. Dėl numatomos pirkimo vertės

Pirkimo vertė neviešinama, tačiau tiekėjas privalo pateikti fiksuotą kainą visai techninėje specifikacijoje nustatytai apimčiai.

Siekdami pateikti ekonomiškai pagrįstą ir Pirkėjo finansines galimybes atitinkantį pasiūlymą, prašome nurodyti:

pirkimui numatytą didžiausią arba orientacinę lėšų sumą be PVM;
Pirkėjui priimtiną preliminarų kainos intervalą;
ar pasiūlymas, viršijantis Pirkėjo suplanuotą finansavimą, galės būti tikslinamas derybų metu.

Jeigu konkreti vertė negali būti atskleista, prašome bent nurodyti, ar pirkimo biudžetas yra iki 50 000 Eur, nuo 50 000 iki 100 000 Eur, nuo 100 000 iki 200 000 Eur ar didesnis kaip 200 000 Eur be PVM.

Atsakymas. Informuojame, kad pagal Tiekėjo pateiktų biudžeto intervalų paskirstymą Pirkimo biudžeto vertė yra intervale nuo 0 iki 50 000,00 EUR be PVM. Pirkėjas atkreipia dėmesį, kad ši riba nėra kaina, kurią Pirkėjas laiko ne per didele ir priimtina (kurią viršijus tiekėjų pasiūlymai bus atmetami). Kaina, kurią Pirkėjas laiko ne per didele ir priimtina (kurią viršijus tiekėjų pasiūlymai bus atmetami) yra užfiksuota Pirkėjo vidiniuose dokumentuose ir Pirkėjas pasilieka teisę šios vertės neviešinti. Techninėje specifikacijoje nurodyti kiekiai yra tikslūs ir vykdant sutartį nesikeis, todėl tiekėjų prašoma įsivertinti rizikas ir pateikti pasiūlymą, atitinkantį pirkimo objekto apimtį.  
Pažymime, kad pirkimas vykdomas skelbiamų derybų būdu ir vadovaujantis Pirkimo sąlygomis Pirkėjas turi teisę vykdyti derybas, įskaitant derybas dėl pasiūlymo kainos.


7. Klausimas. Dėl derybų objekto

Prašome nurodyti, dėl kurių pasiūlymo elementų numatoma derėtis:

bendros kainos;
kainos sudedamųjų dalių;
techninio sprendimo;
funkcijų įgyvendinimo prioritetų;
diegimo etapų ir terminų;
paslaugų lygio;
sutarties sąlygų.

Taip pat prašome patvirtinti, ar pirminio pasiūlymo kaina galės būti mažinama arba kitaip keičiama galutiniame pasiūlyme.

Atsakymas. Pirkėjas informuoja, kad derybų tvarka ir sąlygos yra nustatytos Pirkimo dokumentuose, todėl maloniai kviečia tiekėją perskaityti visą pirkimo dokumentaciją, nes joje pateikta informacija atsako į dalį tiekėjo užduotų klausimų. Susipažinimas su pirkimo dokumentų informacija padeda efektyviai naudoti tiek tiekėjo, tiek Pirkėjo laiką ir užtikriną operatyvų pirkimo procesą. Pirkimo sąlygų SD 11.3 punkte nurodyta kad Pirkėjas gali, bet neįsipareigoja derėtis dėl pasiūlymo kainos/įkainių, Sutarties SD nurodytų sąlygų pagal poreikį, jei iškils procedūrų metu. Atsižvelgiant į tai, kad Pirkimo sąlygose numatytos derybos dėl pasiūlymo kainos / įkainių, tiekėjai, teikdami galutinį pasiūlymą gali pakeisti pirminio pasiūlymo kainą. 


8. Klausimas. Dėl respondentų ir apklausų apimties

Techninėje specifikacijoje nurodyta, kad paslaugų apimtis yra tiksli ir vykdant sutartį nesikeis, tačiau nepateiktas numatomas respondentų, siunčiamų apklausų ir gaunamų atsakymų skaičius.

Prašome kiekvienam kanalui pateikti prognozuojamus mėnesio ir viso 12 mėnesių laikotarpio kiekius:

apklausų kvietimų;
respondentų;
užpildytų apklausų;
siunčiamų elektroninių laiškų;
siunčiamų SMS žinučių, jeigu jos bus naudojamos;
interneto svetainėje ar savitarnoje parodomų kvietimų;
paštomatų operacijų, kurioms bus inicijuojama apklausa;
interneto formų užklausų;
kitų automatizuotai apdorojamų įrašų.

Prašome patvirtinti, kad nurodyti kiekiai bus laikomi maksimaliais pasiūlymo kainos apskaičiavimo kiekiais.

Atsakymas. Pirkėjas akcentuoja, kad Tiekėjai pasiūlymo kainą turi teikti įsivertinę techninėje specifikacijoje nurodytą paslaugų apimtį, funkcinius reikalavimus ir sutarties vykdymui nustatytus reikalavimus. Pirkėjas taip pat atkreipia dėmesį į savo veiklos pobūdį, kuriame vyrauja sezoniškumas, atitinkamai, atsakydamas į klausimą, Pirkėjas neturi galimybės pateikti tikslių prognozių dėl respondentų, apklausų, pranešimų ir kitų veiklų, nes faktiniai kiekiai tiesiogiai priklauso nuo faktinių veiklos procesų ir respondentų/ naudotojų elgsenos. Siekdamas tiekėjams sudaryti galimybę geriau įsivertinti numatomą paslaugų pobūdį ir mastą, Pirkėjas pateikia orientacinius hipotetinius kiekius, kurie yra informacinio pobūdžio, nėra garantuojami ir nėra laikytini maksimaliais ar minimaliais kiekiais pasiūlymo kainos skaičiavimo  ir sutarties vykdymo prasme:
 
	Eil. Nr.
	Klausimas
	Atsakymas

	1. 
	Apklausų kvietimų kiekis 
	Pirkėjas negali prognozuoti bendro kvietimų kiekio, tačiau Pirkėjas prognozuoja, kad metinis el. paštu siunčiamų apklausų kiekis gali siekti apie 700 000.

	2. 
	Siunčiamų el. laiškų kiekis
	

	3. 
	Respondentų kiekis
	Sutarties vykdymo metu Pirkėjo duomenų bazėje prognozuojama gali būti apie 200000 klientų.

	4. 
	Užpildytų apklausų kiekis
	Prognozuojamas kiekis gali būti apie 8-10 proc. nuo išsiųstų apklausų

	5. 
	SMS žinučių kiekiai, jeigu jos bus naudojamos
	Nebus siunčiamos

	6. 
	Interneto svetainėje ar savitarnoje parodomų kvietimų kiekis
	Fiksuotas interneto svetainėje  rodomų apklausos kvietimų („pop-up“) skaičius nėra nustatomas. Kvietimų rodymo apimtis priklausys nuo Pirkėjo pasirinktų rodymo taisyklių, pvz., kuriems naudotojams, kuriuose puslapiuose, kokiu dažniu ir po kokio veiksmo kvietimas bus rodomas. Orientaciniam sprendimo apimties įvertinimui nurodome, kad interneto svetainėje šiuo metu fiksuojama apie 14 000 apsilankymų per mėnesį. Šis skaičius yra bendras svetainės lankomumo rodiklis ir neturi būti suprantamas kaip planuojamas apklausos kvietimų parodymų skaičius. Tiekėjo siūlomas sprendimas turi suteikti galimybę Pirkėjui savarankiškai nustatyti ir keisti kvietimų rodymo taisykles. Kvietimų skaičius nelaikomas atskiru įrankio sukūrimo ar įdiegimo kainą lemiančiu vienetu.

	7. 
	Paštomatų operacijos, kurioms inicijuojama apklausa (kai siunčiama)
	Prognozuojame, kad  metinis inicijuojamų  apklausų skaičius gali siekti apie 60000 apklausų, o  
užklausų kiekis – apie  24000. 

	8. 
	Interneto formų užklausos 
(po aptarnavimo)
	

	9. 
	Kitų automatizuotai apdorojamų įrašų 
	Kitų automatizuotai apdorojamų įrašų nenumatyta  



9. Klausimas. Dėl skambučių transkribavimo

Prašome pateikti:

numatomą įeinančių ir išeinančių skambučių skaičių per mėnesį;
bendrą prognozuojamą įrašų trukmę minutėmis arba valandomis;
vidutinę vieno įrašo trukmę;
garso failų formatus;
įrašų perdavimo būdą;
ar skambučių įrašai jau bus anonimizuoti arba nuasmeninti;
ar tiekėjas turės saugoti garso įrašus, ar tik transkripcijas ir analizės rezultatus;
kokio lietuvių kalbos transkribavimo tikslumo tikimasi ir kaip jis bus matuojamas.

Prašome nustatyti maksimalų apdorojamų skambučių arba garso minučių kiekį, įskaičiuojamą į pasiūlymo kainą.

Atsakymas. Pirkėjas akcentuoja, kad Tiekėjai pasiūlymo kainą turi teikti įsivertinę techninėje specifikacijoje nurodytą paslaugų apimtį, funkcinius reikalavimus ir sutarties vykdymui nustatytus reikalavimus. Pirkėjas taip pat atkreipia dėmesį į savo veiklos pobūdį, kuriame vyrauja sezoniškumas, atitinkamai, atsakydamas į klausimą, Pirkėjas neturi galimybės pateikti tikslių prognozių dėl kiekių, nes faktiniai kiekiai tiesiogiai priklauso nuo faktinių aplinkybių.  Siekdamas tiekėjams sudaryti galimybę geriau įsivertinti numatomą paslaugų pobūdį ir mastą, Pirkėjas pateikia orientacinius hipotetinius kiekius, kurie yra informacinio pobūdžio, nėra garantuojami ir nėra laikytini maksimaliais ar minimaliai kiekiais pasiūlymo kainos skaičiavimo ir sutarties vykdymo prasme:

	Eil Nr. 
	Klausimas 
	Atsakymas

	1. 
	Numatomas įeinančių skambučių skaičių per mėnesį
	Metinis prognozuojamas įeinančių skambučių kiekis  gali siekti apie 600000

	2. 
	Numatomas išeinančių skambučių skaičių per mėnesį 
	Metinis prognozuojamas išeinančių skambučių kiekis gali siekti apie 24000

	3. 
	Bendrą prognozuojamą įrašų trukmę minutėmis arba valandomis
	Pirkėjas paaiškina, kad yra įrašomi visi (tiek įeinantys, tiek išeinantys) Pirkėjo skambučiai. Bendras metinis prognozuojamas skambučių kiekis gali siekti apie 2400000 min. / 40000 val.

	4. 
	Vidutinę vieno įrašo trukmę
	Vidutinė vieno įrašo trukmė - 4 min.

	5. 
	Garso failų formatus
	Pokalbių įrašus Pirkėjas augo MP3 formatu

	6. 
	Įrašų perdavimo būdą
	Tiekėjui bus suteikiamas prisijungimas prie platformos, kur saugomi Pirkėjo įrašai, sukuriant atskirą vartotojo prisijungimą su apribotomis teisėmis. 

	7. 
	Ar skambučių įrašai jau bus anonimizuoti arba nuasmeninti
	Tiekėjui bus pateikiami nenuasmeninti įrašai, juose gali būti ir Pirkėjo klientų asmens duomenų.

	8. 
	Ar tiekėjas turės saugoti garso įrašus, ar tik transkripcijas ir analizės rezultatus
	Tiekėjas turi saugoti transkribavimo duomenis ir analizės rezultatus (pokalbių kokybės vertinimo rezultatus). Minėti duomenys turi būti saugomi iki paslaugų teikimo termino pabaigos, o pasibaigus paslaugų teikimo terminui, turi būti perduoti Pirkėjui su Pirkėju suderintu formatu.  

	8.
	Kokio lietuvių kalbos transkribavimo tikslumo tikimasi ir kaip jis bus matuojamas
	Tiekėjo prašoma atlikti pažodinę kokybišką ir suprantamą transkripciją, kuri teisingai perteiktų pokalbio esmę, pagrindines temas ir kliento išsakytą poziciją taip, kad transkripcija būtų tinkama tolesnei automatizuotai analizei.

	9.
	Apdorojamų skambučių arba garso minučių kiekis 
	Maksimalus metinis apdorojamų skambučių kiekis gali siekti apie - 360000 min./6000 val.



10. Klausimas.  Dėl socialinės medijos modulio

Prašome nurodyti:

kokie konkretūs socialiniai tinklai ir kiti vieši šaltiniai turi būti stebimi;
kiek Pirkėjo paskyrų, raktažodžių, prekių ženklų ar temų bus stebima;
ar analizuojamas tik Pirkėjo valdomų paskyrų turinys, ar visas viešai prieinamas turinys;
numatomą įrašų, komentarų ir reakcijų kiekį per mėnesį;
ar Pirkėjas suteiks reikalingas socialinių tinklų API prieigas;
ar į pasiūlymo kainą turi būti įtraukti mokami socialinių tinklų API planai ir trečiųjų šalių duomenų šaltiniai.

Atsakymas. 

	Eil. Nr.
	Klausimas
	Atsakymas

	1. 
	Kokie konkretūs socialiniai tinklai ir kiti vieši šaltiniai turi būti stebimi
	Duomenų rinkimas turi būti vykdomas iš viešų paskirų socialiniuose tinkluose (ne mažiau kaip iš „Facebook“, „Instagram“, „LinkedIn“, „YouTube“, „TikTok“) ir žiniatinklių (ne mažiau kaip LRT, LNK, TV3, Delfi, 15 min, Redit)  

	2. 
	Kiek Pirkėjo paskyrų, raktažodžių, prekių ženklų ar temų bus stebima
	Planuojama stebėti ne daugiau kaip 20 raktažodžių ir ne mažiau kaip 2 prekių ženklų

	3. 
	Ar analizuojamas tik Pirkėjo valdomų paskyrų turinys, ar visas viešai prieinamas turinys
	Turi būti analizuojamas tiek viešai prieinamas, tiek Pirkėjo valdomų paskyrų turinys. Tiekėjui bus suteikta ribota prieiga prie Pirkėjo valdomų paskyrų.

	4. 
	Numatomą įrašų, komentarų ir reakcijų kiekį per mėnesį
	Pirkėjas neturi galimybės pateikti tikslaus numatomo įrašų, komentarų ir reakcijų kiekio per mėnesį, kadangi šie rodikliai priklauso nuo faktinio naudotojų aktyvumo, komunikacijos intensyvumo ir kitų nuo Pirkėjo nepriklausančių aplinkybių.


	5. 
	Ar Pirkėjas suteiks reikalingas socialinių tinklų API prieigas
	Tiekėjas informaciją turės rinkti viešai prieinamame turinyje, API prieigos nebus suteikiamos

	6. 
	Ar į pasiūlymo kainą turi būti įtraukti mokami socialinių tinklų API planai ir trečiųjų šalių duomenų šaltiniai.
	Pirkėjas nereikalauja duomenų rinkimo iš mokamų šaltinių. Sprendimas turi sudaryti galimybę automatizuotai rinkti ir analizuoti viešai prieinamą informaciją iš interneto ir socialinės medijos šaltinių, naudojant API integracijas, web scraping, social listening ar kitus lygiaverčius technologinius metodus. 




11. Klausimas. Dėl istorinių duomenų

Prašome nurodyti, kokį istorinių duomenų kiekį tiekėjas turės importuoti į platformą:

laikotarpį metais ar mėnesiais;
duomenų rinkinių ir įrašų skaičių;
bendrą duomenų apimtį;
failų formatus;
duomenų kokybę ir struktūrą;
ar duomenys turės būti valomi, suvienodinami ir deduplikuojami.

Taip pat prašome pateikti anonimintus duomenų struktūrų, importo failų arba API objektų pavyzdžius.

Atsakymas. 

	Eil. Nr.
	Klausimas
	Atsakymas

	1. 
	Laikotarpis metais ar mėnesiais
	Numatoma importuoti 12 mėn. laikotarpio duomenis. 

	2. 
	Duomenų rinkinių ir įrašų skaičių
	Numatoma importuoti istorinius duomenis iš kelių su klientų patirties valdymu susijusių šaltinių, pvz.:
· klientų apklausų; 
· NPS, CSAT ir kitų klientų patirties rodiklių; 
· klientų komentarų ir atvirų apklausų atsakymų; 
· klientų kreipinių ar kitų struktūrizuotų klientų grįžtamojo ryšio duomenų. 
Tikslus duomenų rinkinių ir įrašų skaičius šiuo metu nėra nustatytas, nes jis priklausys nuo integruojamų šaltinių bei faktiškai sukauptų istorinių duomenų. 

	3. 
	Bendrą duomenų apimtį
	Tiksli bendra istorinių duomenų apimtis šiuo metu nėra žinoma. Numatoma, kad importuojami bus tik klientų patirties valdymui ir analizei reikalingi duomenys, o ne pilnos šaltinių duomenų bazės.
Istorinių duomenų importas negali būti ribojamas nedidele iš anksto nustatyta įrašų ar failų apimtimi.

	4. 
	Failų formatus
	Duomenys gali būti pateikiami CSV, XLSX ar XML formatais arba perduodami per API JSON duomenų perdavimo formatu

	5. 
	Duomenų kokybę ir struktūrą
	Pirkėjas pateiks istorinius duomenis tokios struktūros ir kokybės, kaip jie yra saugomi Pirkėjo turimose sistemose.
Duomenys iš skirtingų šaltinių gali turėti skirtingą:
· laukų struktūrą; 
· pavadinimus; 
· reikšmių formatus; 
· identifikatorius; 
· datų ar kitų atributų pateikimo formatą. 
Tiekėjas turi numatyti standartinius techninius veiksmus, reikalingus duomenims importuoti į platformą, įskaitant laukų susiejimą, formatų suderinimą ir duomenų techninį validavimą.


	6. 
	Ar duomenys turės būti valomi, suvienodinami ir deduplikuojami
	Pirkėjas neplanuoja prieš importą atlikti papildomo rankinio istorinių duomenų valymo ar jų pertvarkymo pagal Tiekėjo platformos struktūrą.
Tiekėjas turi numatyti įprastą importui reikalingą techninį duomenų paruošimą:
· laukų ir formatų suderinimą; 
· techninių neatitikimų identifikavimą; 
· akivaizdžių techninių dublikatų nustatymą; 
· duomenų suvienodinimą tiek, kiek tai būtina korektiškam jų importui ir naudojimui platformoje. 
Duomenų turinio taisymas, trūkstamos informacijos atkūrimas ar rankinis duomenų kokybės gerinimas nėra Tiekėjo atsakomybė, išskyrus atvejus, kai toks veiksmas būtinas dėl Tiekėjo pasirinkto importo būdo.


	7. 
	Taip pat prašome pateikti anonimintus duomenų struktūrų, importo failų arba API objektų pavyzdžius.
	Šiame etape Pirkėjas neteikia konkrečių anonimintų importo failų ar API objektų pavyzdžių.
Duomenų laukų struktūra, privalomi atributai, laukų susiejimas ir konkretus perdavimo būdas bus suderinti su tiekėju sutarties vykdymo metu.
Į pasiūlymo kainą turi būti įskaičiuota galimybė importuoti istorinius duomenis iš įprastų struktūrizuotų formatų ir per API, nepriklausomai nuo konkrečios šaltinio duomenų struktūros.




12. Klausimas. Dėl automatizuoto duomenų apsikeitimo

Prašome nurodyti:

su kokiomis konkrečiomis Pirkėjo informacinėmis sistemomis bus integruojama platforma;
kiek integracijų ir API galinių taškų numatoma;
kokie duomenys bus perduodami kiekviena kryptimi;
numatomą užklausų ir perduodamų įrašų kiekį;
naudojamus autentifikavimo būdus;
ar Pirkėjas pateiks techninę API dokumentaciją ir bandomąją aplinką;
ar bus reikalingas realaus laiko duomenų perdavimas;
ar integracijoms bus naudojama Pirkėjo integracinė platforma;
kas atsakys už Pirkėjo sistemų pakeitimus ir prieinamumą testavimo metu.

Prašome patvirtinti, kad tiekėjas nebus laikomas atsakingu už vėlavimus ar sutrikimus, kilusius dėl Pirkėjo arba trečiųjų šalių sistemų, API, prieigų ar duomenų nepateikimo.

Atsakymas. 

	Eil. Nr.
	Klausimas
	Atsakymas

	1. 
	Su kokiomis konkrečiomis Pirkėjo informacinėmis sistemomis bus integruojama platforma
	Turi būti galima platformoje integruoti su ne mažiau kaip 3 (trimis) sistemomis. Tiekėjas turi palaikyti RESTful API (angl. Representational State
Transfer Application Programming Interface)
 integracijas su duomenų perdavimu
JSON (angl. JavaScript Object Notation) formatu. Turi  būti galima importuoti duomenis iš Excel formato failų. Bus perduodami struktūrizuoti ir nestruktūrizuoti duomenys, pavyzdžiui, el. pašto adresas, siuntos numeris, siuntos statusas, įeinančių skambučių telefono numeriai, skambučio data, tema ir pan.

	2. 
	Kiek integracijų ir API galinių taškų numatoma
	

	3. 
	Kokie duomenys bus perduodami kiekviena kryptimi
	

	4. 
	Numatomą užklausų ir perduodamų įrašų kiekį
	Tikslus API užklausų ir perduodamų įrašų skaičius šiuo metu nėra žinomas. Jis priklausys nuo faktinių veiklos apimčių, integruojamų sistemų ir pasirinkto duomenų apsikeitimo dažnio. Tiekėjas turi užtikrinti, kad reguliariam automatizuotam duomenų apsikeitimui nebūtų taikomas fiksuoto užklausų ar įrašų skaičiaus apribojimas. Konkretūs srautai bus suderinti sutarties vykdymo metu.

	5. 
	Naudojamus autentifikavimo būdus
	Automatizuotas duomenų apsikeitimas bus realizuojamas naudojant API integracijas. Tiekėjas turės sukurti reikalingas API sąsajas duomenų priėmimui ir teikimui pagal Pirkėjo pateiktus reikalavimus bei integruojamų sistemų technines specifikacijas.
Platformoje taip pat turi būti galima importuoti duomenis iš Excel formato failų, siekiant užtikrinti alternatyvų duomenų pateikimo būdą tais atvejais, kai integracija per API nėra naudojama arba jos įgyvendinimas yra techniškai nepagrįstas.

	6. 
	Ar Pirkėjas pateiks techninę API dokumentaciją ir bandomąją aplinką
	

	7. 
	Ar bus reikalingas realaus laiko duomenų perdavimas
	Duomenys teikėjui iš Pirkėjo sistemų perduodami realiu laiku 

	8. 
	Ar integracijoms bus naudojama Pirkėjo integracinė platforma
	Pirkėjo integracinė platforma naudojama nebus. Duomenys, reikalingi Pirkėjo klientų apklausų vykdymui, bus perduoti per API arba importuojami Excel formatu.

	9. 
	Kas atsakys už Pirkėjo sistemų pakeitimus ir prieinamumą testavimo metu
	Manome, kad papildomas atsakomybės ribojimas nėra būtinas. Tiekėjas atsako už Techninėje specifikacijoje ir Sutartyje nustatytų įsipareigojimų tinkamą ir savalaikį vykdymą. Atsakomybė turi būti vertinama pagal konkrečias aplinkybes ir Sutartyje (įskaitant specialiąją ir bendrąją dalį, su kuriomis tiekėjas turi būti susipažinęs iki pasiūlymo pateikimo) nustatytą pareigų ir atsakomybių pasiskirstymą, todėl bendro pobūdžio išlyga dėl atsakomybės netaikymo už trečiųjų šalių ar Pirkėjo veikimą / neveikimą nėra reikalinga.

	10. 
	Prašome patvirtinti, kad tiekėjas nebus laikomas atsakingu už vėlavimus ar sutrikimus, kilusius dėl Pirkėjo arba trečiųjų šalių sistemų, API, prieigų ar duomenų nepateikimo.
	



13. Klausimas. Dėl vartotojų skaičiaus ir teisių

Prašome nurodyti:

tikslų platformos vartotojų skaičių;
administratorių skaičių;
vienu metu prisijungiančių vartotojų skaičių;
reikalingus naudotojų vaidmenis ir teisių lygius;
ar būtina integracija su Pirkėjo centralizuota tapatybės valdymo sistema;
ar reikalingas vieningas prisijungimas;
ar privalomas daugiaveiksnis tapatybės patvirtinimas.

Prašome patvirtinti, kad sutarties vykdymo metu vartotojų skaičius nebus didinamas, išskyrus atvejį, kai šalys susitars dėl atitinkamo kainos pakeitimo.

Atsakymas. 

	Eil. Nr.
	Klausimas
	Atsakymas

	1. 
	Tikslus platformos vartotojų skaičius
	Maksimalus vartotojų skaičius 50 vartotojų

	2. 
	Administratorių skaičius
	Maksimalus administratorių skaičius 5 (įskaitomas į maksimalią vartotojų apimtį)

	3. 
	Vienu metu prisijungiančių vartotojų skaičius
	Neribojamas

	4. 
	Reikalingi naudotojų vaidmenys ir teisių lygiai
	Turi būti ne mažiau kaip šie vaidmenys:
administratorius;
rezultatų ir ataskaitų peržiūros vartotojas;
apklausų bei turinio valdymo vartotojas;
ribotų teisių vartotojas pagal padalinį ar atsakomybės sritį.

	5. 
	Ar būtina integracija su Pirkėjo centralizuota tapatybės valdymo sistema
	Platformoje turi būti standartinis naudotojų autentifikavimo mechanizmas, naudojant prisijungimo vardą ir slaptažodį. Integracija su Pirkėjo centralizuota tapatybės valdymo sistema, vieningo prisijungimo (SSO) funkcionalumas ir daugiaveiksnis tapatybės patvirtinimas (MFA) nėra privalomi reikalavimai.

	6. 
	Ar reikalingas vieningas prisijungimas
	

	7. 
	Ar privalomas daugiaveiksnis tapatybės patvirtinimas
	

	8. 
	Prašome patvirtinti, kad sutarties vykdymo metu vartotojų skaičius nebus didinamas, išskyrus atvejį, kai šalys susitars dėl atitinkamo kainos pakeitimo
	Pateiktas vartotojų skaičius yra maksimalus ir vykdant sutartį nebus didinamas. 




14. Klausimas. Dėl infrastruktūros ir duomenų saugojimo

Prašome patikslinti:

ar platforma gali veikti tiekėjo arba jo pasirinkto duomenų centro infrastruktūroje;
ar infrastruktūra privalo būti Lietuvoje, Europos Sąjungoje arba Europos ekonominėje erdvėje;
ar leidžiama naudoti viešosios debesijos paslaugas;
kokie prieinamumo, našumo ir infrastruktūros sertifikavimo reikalavimai taikomi;
kokį maksimalų duomenų kiekį reikės saugoti;
kiek laiko turi būti saugomi pirminiai duomenys, transkripcijos, analizės rezultatai, ataskaitos, žurnalai ir atsarginės kopijos;
ar pasibaigus sutarčiai duomenys turi būti perduoti Pirkėjui struktūrizuotu formatu.

Atsakymas. 

	Eil. Nr.
	Klausimas
	Atsakymas

	1.
	Ar platforma gali veikti tiekėjo arba jo pasirinkto duomenų centro infrastruktūroje
	Platforma gali veikti tiekėjo arba jo pasirinkto duomenų centro infrastruktūroje, įskaitant viešosios debesijos paslaugas, jeigu užtikrinamas duomenų saugumo, konfidencialumo ir teisė aktuose nustatytų reikalavimų laikymasis. Pirkėjas pažymi, kad Susitarimo dėl asmens duomenų tvarkymo (toliau – BDAR susitarimas) priedo Nr. 1, 2 punkte nustatyti reikalavimai debesijoms paslaugoms, įskaitant reikalavimą, kad duomenų centrai turi būti Europos ekonominės erdvės šalyje. Jei debesijos paslaugų nėra, Pirkimo sąlygose nėra nustatyto griežto reikalavimo, kur privalo būti tiekėjo infrastruktūra, tačiau tiekėjo, su kuriuo bus sudaryta sutartis, bet kokiu atveju bus prašoma nurodyti, ar jis bei jo pasitelktas subtvarkytojas, jei toks pasitelktas, asmens duomenis tvarko Europos ekonominės erdvės teritorijoje, ar už jos ribų (BDAR susitarimo 12 p.).  
Pirkėjas atkreipia dėmesį, kad bus vykdoma perkamo objekto patikra dėl grėsmių nacionaliniam saugumui, kaip numatyta Pirkimo sąlygų BD 6.12 p. ir Pirkimo sąlygų SD 2.3 p. Vadovaujantis LR pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 50 str. 9 d. 2 p. nuostatomis, laikoma, kad paslaugos kelia grėsmę nacionaliniam saugumui, kai paslaugų teikimas būtų vykdomas iš Viešųjų pirkimų įstatymo 92 straipsnio 14 dalyje numatytame sąraše nurodytų valstybių ar teritorijų. Taigi paslaugų teikimas negali būti vykdomas iš minėtame sąraše nurodytų valstybių ar teritorijų. 


	2.
	Ar infrastruktūra privalo būti Lietuvoje, Europos Sąjungoje arba Europos ekonominėje erdvėje
	

	3.
	Ar leidžiama naudoti viešosios debesijos paslaugas
	

	4.
	Kokie prieinamumo, našumo ir infrastruktūros sertifikavimo reikalavimai taikomi
	Atskirų papildomų infrastruktūros sertifikavimo reikalavimų, išskyrus pirkimo dokumentuose nustatytus informacijos, asmens duomenų saugumo reikalavimus, Pirkėjas nenustato.
Tiekėjas turi užtikrinti, kad jo pasirinkta infrastruktūra būtų pakankama Techninėje specifikacijoje numatytam platformos funkcionalumui, naudotojų skaičiui, duomenų apdorojimui, integracijoms ir automatizuotam duomenų apsikeitimui užtikrinti.
Platforma turi veikti stabiliai ir būti prieinama ne mažiau kaip 99,5 %.  


	5.
	Kokį maksimalų duomenų kiekį reikės saugoti
	Pokalbių garso įrašai į Tiekėjo infrastruktūrą nebus perduodami ir joje nebus saugomi. Tiekėjo infrastruktūroje bus saugomos tik pokalbių transkripcijos, jų analizės rezultatai, klientų apklausų duomenys ir kiti pagal Techninę specifikaciją kaupiami duomenys.
Maksimalus saugomų duomenų kiekis iš anksto nenustatomas, nes jis priklausys nuo faktinio platformos naudojimo ir sukauptų duomenų apimties. Tiekėjas turi užtikrinti pakankamą ir prireikus plečiamą duomenų saugojimo talpą visam sutarties laikotarpiui.
Su Duomenų saugojimu, susiję kaštai turi būti įskaičiuoti į pasiūlymo kainą. 

	6.
	Kiek laiko turi būti saugomi pirminiai duomenys, transkripcijos, analizės rezultatai, ataskaitos, žurnalai ir atsarginės kopijos
	Duomenys turi būti saugomi visą paslaugų teikimo laikotarpį

	7. 
	Ar pasibaigus sutarčiai duomenys turi būti perduoti Pirkėjui struktūrizuotu formatu
	Pasibaigus sutarčiai duomenys Pirkėjui turi būti perduodami Techninės specifikacijos 16.2 punkte nurodytu formatu.




15. Klausimas. Dėl Susisiekimo ministerijos ir Pirkėjo IT standartų

Prašome pateikti visų techniniam sprendimui taikomų Pirkėjo, Susisiekimo ministerijos, grupės bendrovių ar kitų institucijų standartų ir vidinių dokumentų sąrašą, įskaitant, jeigu taikoma:

informacinių technologijų higienos reikalavimus;
informacinių sistemų architektūros principus;
programinės įrangos kūrimo ir testavimo reikalavimus;
integracijų ir API standartus;
tapatybės ir prieigos valdymo reikalavimus;
žurnalų rinkimo ir stebėsenos reikalavimus;
pažeidžiamumų valdymo reikalavimus;
atsarginių kopijų ir veiklos tęstinumo reikalavimus;
duomenų klasifikavimo ir šifravimo reikalavimus;
naudojimosi debesijos ir trečiųjų šalių paslaugomis taisykles.

Jeigu šie dokumentai nėra vieši, prašome juos pateikti pirkimo dokumentų paaiškinimu arba nurodyti, kad tiekėjas neprivalės vykdyti pasiūlymo kainai ir techninei architektūrai įtakos galinčių turėti reikalavimų, kurie nebuvo atskleisti iki galutinio pasiūlymo pateikimo.

Atsakymas. Tiekėjas, vykdydamas sutartį turės vadovautis sutarties (įskaitant specialiąją ir bendrąją dalis) ir techninės specifikacijos nuostatomis,  galiojančiais Lietuvos Respublikos teisės aktų, kibernetinio saugumo, asmens duomenų apsaugos bei informacinių technologijų gerosios praktikos reikalavimais. 

16. Klausimas. Dėl kibernetinio saugumo

Prašome nurodyti, ar platformai bus taikomi konkretūs kibernetinio saugumo reikalavimai, įskaitant:

pažeidžiamumų skenavimą;
įsiskverbimo bandymus;
programinio kodo saugumo analizę;
saugumo įvykių žurnalų perdavimą Pirkėjui;
integraciją su Pirkėjo saugumo įvykių valdymo sistema;
incidentų registravimą ir pranešimą;
veiklos tęstinumo bei atkūrimo bandymus;
tiekimo grandinės ir naudojamų komponentų kontrolę.

Prašome paaiškinti, kas atliks saugumo bandymus, kokia apimtimi jie bus atliekami ir kas padengs jų išlaidas.

Atsakymas. Pirkimo sąlygų SD 5 priedo Paslaugų teikimo sutarties BD 20.17 punkte nuostata: „Paslaugų teikėjas užtikrina, kad tiek Sutarties sudarymo metu, tiek visu Sutarties vykdymo laikotarpiu atitiks 2022-12-14 priimtoje Europos Parlamento ir Tarybos direktyvoje (ES) 2022/2555 Dėl priemonių aukštam bendram kibernetinio saugumo lygiui visoje Sąjungoje užtikrinti, kuria iš dalies keičiamas Reglamentas (ES) Nr. 910/2014 ir Direktyva (ES) 2018/1972 ir panaikinama Direktyva (ES) 2016/1148 ir 2024-07-11 priimtame Lietuvos Respublikos kibernetinio saugumo įstatymo Nr. XII-1428 pakeitimo įstatyme nustatytus reikalavimus“. Papildomi kibernetinio saugumo reikalavimai, nepatenkantys į minėtos nuostatos apimtį, Pirkime nekeliami.


17. Klausimas. Dėl dirbtinio intelekto ir didžiųjų kalbos modelių

Prašome patvirtinti, ar tiekėjas gali naudoti:

savo sukurtus teksto analizės modelius;
atvirojo kodo modelius;
komercinių trečiųjų šalių DI paslaugų API;
mišrų taisyklėmis ir DI pagrįstą analizės metodą,

jeigu užtikrinami reikalaujami analizės rezultatai ir duomenų apsauga.

Taip pat prašome nurodyti:

ar Pirkėjo duomenys gali būti perduodami išoriniam DI paslaugų teikėjui;
ar duomenys privalo būti apdorojami tik ES arba EEE;
ar duomenis leidžiama naudoti modelių mokymui;
kokie lietuvių kalbos sentimentų, temų ir įžvalgų analizės tikslumo rodikliai bus taikomi;
kas sudarys vertinimo imtį ir etaloninius atsakymus;
koks netikslumo lygis bus laikomas priimtinu;
ar rezultatai gali būti peržiūrimi ir koreguojami žmogaus.

Atsakymas. 

	Eil. Nr.
	Klausimas
	Atsakymas

	1. 
	Ar tiekėjas gali naudoti savo sukurtus teksto analizės modelius
	Tiekėjas gali naudoti savo sukurtus teksto analizės ir kitus DI modelius, jeigu jie užtikrina Techninėje specifikacijoje nustatytą funkcionalumą, analizės kokybę, duomenų apsaugą, informacijos saugumą ir kitus Pirkimo dokumentuose nustatytus reikalavimus. 

	2. 
	Ar tiekėjas gali naudoti atvirojo kodo modelius
	Atvirojo kodo DI modelius ar jų komponentus naudoti leidžiama, jeigu jų naudojimo licencijos leidžia juos naudoti siūlomame sprendime ir jų naudojimas nepažeidžia Pirkimo dokumentuose nustatytų saugumo, duomenų apsaugos, teisinių ir etinių reikalavimų.


	3. 
	Ar tiekėjas gali naudoti komercinių trečiųjų šalių DI paslaugų API
	Tiekėjas gali naudoti komercinių trečiųjų šalių DI paslaugų API, tačiau tik tuo atveju, jeigu toks trečiosios šalies DI sprendimas atitinka visus Pirkėjo nustatytus duomenų apsaugos, konfidencialumo ir informacijos saugumo reikalavimus. 
Pirkėjo duomenys negali būti naudojami kitais nei sutarties vykdymo tikslais.


	4. 
	Ar tiekėjas gali naudoti mišrų taisyklėmis ir DI pagrįstą analizės metodą
	Tiekėjas gali naudoti taisyklėmis, DI modeliais arba jų deriniu pagrįstą analizę. Pirkėjas neriboja konkretaus technologinio analizės metodo, jeigu Tiekėjo sprendimas užtikrina visus Pirkimo dokumentuose nustatytus funkcinius, kokybės, saugumo ir duomenų apsaugos reikalavimus.

	5. 
	Ar Pirkėjo duomenys gali būti perduodami išoriniam DI paslaugų teikėjui
	Pirkėjo duomenys gali būti perduodami, tačiau tiekėjas privalo užtikrinti: 
· kad perduodami tik paslaugai suteikti būtini duomenys; 
· BDAR, konfidencialumo ir informacijos saugumo laikymąsi; 
· kad išorinis paslaugų teikėjas duomenų nenaudotų jokiais kitais tikslais. 


	6. 
	Ar duomenys privalo būti apdorojami tik ES arba EEE
	Absoliutus reikalavimas, kad duomenys būtų apdorojami tik ES arba EEE teritorijoje, nenustatomas. Pirkimo sąlygose nėra nustatyto griežto reikalavimo, kur privalo būti apdorojami duomenys, tačiau tiekėjo, su kuriuo bus sudaryta sutartis, bus prašoma nurodyti, ar jis bei jo pasitelktas subtvarkytojas, jei toks pasitelktas, asmens duomenis tvarko Europos ekonominės erdvės teritorijoje, ar už jos ribų (BDAR susitarimo 12 p.).


	7. 
	Ar duomenis leidžiama naudoti modelių mokymui
	Pirkėjo duomenų negalima naudoti Tiekėjo ar trečiųjų šalių bendriesiems DI modeliams mokyti, tobulinti ar kitaip vystyti.
Pirkėjo duomenys gali būti naudojami tik sutartyje nustatytoms paslaugoms teikti ir konkrečiam Pirkėjo sprendimui eksploatuoti.


	8. 
	Kokie lietuvių kalbos sentimentų, temų ir įžvalgų analizės tikslumo rodikliai bus taikomi
	Lietuvių kalbos analizės rezultatai bus vertinami pagal jų sutapimą su žmogaus atliktu vertinimu:
· sentimentų analizė – ne mažiau kaip 80 proc. teisingai nustatytų rezultatų; 
· temų priskyrimas – ne mažiau kaip 80 proc. teisingai priskirtų rezultatų; 
· DI generuojamos įžvalgos – ne mažiau kaip 90 proc. vertinamos imties rezultatų turi būti pagrįsti analizuojamais duomenimis ir neturėti faktinių ar prasmę iškraipančių klaidų. 
Vertinimas bus atliekamas atsitiktinės atrankos būdu paslaugų perdavimo-priėmimo metu, o ne tikrinant visus platformoje analizuojamus įrašus.


	9. 
	Kas sudarys vertinimo imtį ir etaloninius atsakymus
	Vertinimui bus naudojama Pirkėjo atrinkta reprezentatyvi lietuvių kalbos duomenų imtis, apimanti skirtingas temas, klientų vertinimus ir formuluotes.
Sentimentų ir temų analizės vertinimui bus naudojama ne mažesnė kaip 100 įrašų imtis.
Etaloninius rezultatus nustatys Pirkėjas įvertindamas (vertinimą atliks žmogus):
· įrašo sentimentą; 
· pagrindinę temą ar temas; 
· DI pateiktų įžvalgų atitikimą faktiniam analizuojamų duomenų turiniui. 
Vertinimas atliekamas paslaugų perdavimo-priėmimo / testavimo metu. Pirkėjas  nuolat rankiniu būdu netikrins platformos rezultatų.


	10. 
	Koks netikslumo lygis bus laikomas priimtinu
	Priimtinu laikomas:
· iki 20 proc. sentimentų analizės neatitikimas; 
· iki 20 proc. temų priskyrimo neatitikimas; 
· iki 10 proc. DI generuojamų įžvalgų neatitikimas vertinamoje imtyje. 
Nepriklausomai nuo bendro procentinio rezultato, nepriimtinais laikomi sisteminiai arba reikšmingi rezultato iškraipymai, kai DI pateiktas rezultatas iš esmės pakeičia kliento išsakytos minties prasmę arba pateikia analizuojamais duomenimis nepagrįstą faktinę išvadą.


	11. 
	Ar rezultatai gali būti peržiūrimi ir koreguojami žmogaus
	Platformoje turi būti užtikrinta galimybė Pirkėjo įgaliotam naudotojui peržiūrėti ir, esant poreikiui, koreguoti DI nustatytą sentimentą, temą, klasifikaciją ar kitą DI analizės rezultatą.
Žmogaus atlikti pakeitimai turi nepanaikinti pirminio rezultato atsekamumo – turi būti galima nustatyti, kad DI rezultatas buvo pakoreguotas.
DI turi būti naudojamas kaip pagalbinė priemonė, o galutinis vertinimas ir atsakomybė lieka žmogui.





18. Klausimas. Dėl skaitmeninio prieinamumo

Prašome nurodyti konkretų platformai taikomą skaitmeninio prieinamumo standartą, jo versiją ir atitikties lygį.

Taip pat prašome paaiškinti:

kurioms platformos dalims jis bus taikomas;
ar reikalavimas taikomas tik respondentams prieinamoms apklausoms, ar ir vidinei administravimo aplinkai;
kas atliks atitikties vertinimą;
kokiu būdu bus priimami rezultatai;
ar Pirkėjas pateiks savo naudojamą prieinamumo tikrinimo metodiką.

Atsakymas. 

	Eil. Nr.
	Klausimas
	Atsakymas

	1.
	Koks skaitmeninio prieinamumo standartas taikomas
	Respondentams skirta apklausos dalis turi atitikti WCAG 2.1 AA prieinamumo lygį.

	2.
	Kurioms platformos dalims šis reikalavimas taikomas
	Reikalavimas taikomas toje platformos dalyje, kurią mato ir naudoja respondentas: apklausos kvietimui, klausimams, atsakymų pasirinkimams, navigacijai, pranešimams ir kitiems respondentui matomiems elementams.

	3.
	Ar reikalavimas taikomas vidinei administravimo aplinkai
	Reikalavimas taikomas tik respondentams skirtai apklausos 
daliai. Vidinei administravimo, analizės ar ataskaitų aplinkai atskiras prieinamumo reikalavimas nenustatomas.

	4.
	Kas atliks atitikties vertinimą
	Tiekėjas turi užtikrinti, kad respondentams skirta apklausos dalis atitiktų nustatytus
prieinamumo reikalavimus. Pirkėjas paslaugų perdavimo-priėmimo metu turi teisę patikrinti atitiktį.

	5.
	Kaip bus priimami rezultatai
	Atitiktis bus vertinama sprendimo priėmimo metu pagal Tiekėjo pateiktą informaciją ir, jei
reikės, Pirkėjo atliktą patikrą. Atskiro nepriklausomo audito ar sertifikato nereikalaujama.

	6.
	Ar Pirkėjas pateiks savo prieinamumo tikrinimo metodiką
	Atskiros Pirkėjo metodikos pateikti nenumatoma. 




19. Klausimas. Dėl konsultacijų ir pakeitimų apimties

Techninės specifikacijos 2.8.2 punkte nurodyta, kad konsultacijos visą sutarties laikotarpį turi būti suteikiamos neatlygintinai per dvi darbo dienas.

Prašome nustatyti:

maksimalų konsultacijų valandų skaičių per mėnesį ir visą sutarties laikotarpį;
maksimalų konsultacijų dalyvių skaičių;
ar konsultacijos apima tik paaiškinimus apie veikiančios platformos naudojimą;
ar konsultacijomis nebus laikomi naujo funkcionalumo kūrimo, integracijų keitimo, naujų ataskaitų, apklausų ar duomenų modelių rengimo darbai.

Prašome patvirtinti, kad papildomi kūrimo ir keitimo darbai galės būti atliekami tik atskiru rašytiniu šalių susitarimu ir už papildomą atlyginimą.

Atsakymas. Techninės specifikacijos 2 lentelės 17.4 punkte numatyta, kad tiekėjas neatlygintinai turi konsultuoti Pirkėjo darbuotojus naudojimosi platforma,  ataskaitų, duomenų interpretavimo, Tiekėjo sistemos naudojimo ir kitais klausimais, susijusiais su Paslaugų teikimu. Konsultacijų valandų skaičius nenumatomas ir dalyvių skaičius neribojamas.
Naujo funkcionalumo kūrimas, integracijų keitimas, naujų ataskaitų, apklausų ar duomenų modelių rengimas nelaikomas konsultacijomis. Pirkėjas atkreipia dėmesį, kad Techninėje specifikacijoje numatyti paslaugų kiekiai yra tikslūs ir vykdant sutartį nesikeis, papildomos paslaugos ar darbai nėra numatyti ir šio Pirkimo apimtyje negalės būti užsakomi.

20. Klausimas. Dėl individualizuotų ataskaitų

Prašome nurodyti:

kiek individualizuotų ataskaitų turi būti sukurta;
kiek rodiklių, duomenų pjūvių ir vizualizacijų numatoma vienoje ataskaitoje;
kiek ataskaitų pakeitimų iteracijų įskaičiuojama;
kokiais formatais ataskaitos turės būti pateikiamos;
ar ataskaitos turi būti generuojamos automatiškai;
kokiu periodiškumu jos turės būti atnaujinamos ir siunčiamos.

Atsakymas. 

	Eil. Nr.
	Klausimas
	Atsakymas

	1.
	Kiek individualizuotų ataskaitų turi būti sukurta
	Individualizuotų ataskaitų skaičius nenustatomas. 
Platforma turi sudaryti galimybę Pirkėjui savarankiškai kurti ir formuoti individualizuotas ataskaitas pagal platformoje esančius duomenis ir skirtingų naudotojų poreikius. Individualizuotų ataskaitų skaičius neturi būti ribojamas konkrečiu iš anksto nustatytu kiekiu.

	2.
	Kiek rodiklių, duomenų pjūvių ir vizualizacijų numatoma vienoje ataskaitoje
	Rodiklių, duomenų pjūvių ir vizualizacijų skaičius vienoje ataskaitoje nenustatomas.
Ataskaitos turinys priklausys nuo analizuojamo klausimo ir naudotojo poreikio. Platforma turi sudaryti galimybę vienoje ataskaitoje pasirinkti ir derinti platformoje esančius rodiklius, duomenų pjūvius ir vizualizacijas, reikalingus konkrečiai analizei.

	3.
	Kiek ataskaitų pakeitimų iteracijų įskaičiuojama
	Diegimo metu tiekėjo parengtai individualizuotai ataskaitai numatoma ne daugiau kaip 3 derinimo ir koregavimo iteracijos. Pirkėjo vėliau savarankiškai kuriamoms ar keičiamoms ataskaitoms šis apribojimas netaikomas.

	4.
	Kokiais formatais ataskaitos turės būti pateikiamos
	Techninės specifikacijos 8.6 punkte numatyta, kad turi būti galima eksportuoti duomenis ir ataskaitas ne mažiau kaip Excel arba lygiaverčiu formatu, o individualizuotas ataskaitas – Excel ir PPT arba lygiaverčiais  formatais.

	5.
	Ar ataskaitos turi būti generuojamos automatiškai
	Turi būti sudaryta galimybe Pirkėjui savarankiškai susigeneruoti ataskaitas ir esant poreikiui jas eksportuoti Techninėje specifikacijoje nurodytu formatu


	6.
	Kokiu periodiškumu jos turės būti atnaujinamos ir siunčiamos
	Techninės specifikacijos 8.2. numatyta, kad ataskaitų duomenys turi būti atnaujinami ne rečiau kaip 2 kartus per 24 valandas.




21. Klausimas. Dėl priėmimo kriterijų

Prašome pateikti objektyvius kiekvieno modulio ir visos platformos priėmimo kriterijus, testavimo scenarijus bei aiškiai apibrėžti:

kokie rezultatai bus laikomi tinkamai įgyvendintais;
kiek pastabų pateikimo ir taisymo ciklų numatoma;
per kokį terminą Pirkėjas privalės pateikti pastabas;
kada modulis bus laikomas priimtu, jeigu Pirkėjas per nustatytą terminą pastabų nepateiks;
kaip bus vertinami subjektyvaus pobūdžio reikalavimai, pavyzdžiui, įžvalgų naudingumas, analizės gilumas ar vartotojo sąsajos patogumas.

Atsakymas. Šiuos klausimus Pirkėjas suderins su tiekėju paslaugų teikimo plano derinimo metu. Konkreti paslauga, įskaitant ir konkretų modulį, laikoma priimta pasirašius paslaugų perdavimo-priėmimo aktą, kuris pasirašomas Paslaugų teikimo sutarties BD nustatyta tvarka.

22. Klausimas. Dėl 60 darbo dienų termino

Prašome patvirtinti, kad 60 darbo dienų modulių ir automatizuoto duomenų apsikeitimo funkcionalumo įgyvendinimo terminas pradedamas skaičiuoti tik tada, kai Pirkėjas:

pateikia visus reikalingus duomenis;
suteikia prieigas;
pateikia integracijų dokumentaciją;
suteikia bandomąją aplinką;
patvirtina apklausų tekstus, logiką ir duomenų struktūras;
paskiria sprendimus priimančius atsakingus asmenis.

Taip pat prašome patvirtinti, kad dėl Pirkėjo arba trečiųjų šalių veiksmų, neveikimo ar vėlavimo terminai bus atitinkamai pratęsiami.

Atsakymas.  Vadovaujantis Techninės specifikacijos 4.5 punktu, bendras visų modulių ir automatizuoto duomenų apsikeitimo funkcionalumo sukūrimo, pritaikymo ir diegimo terminas yra ne ilgesnis kaip 60 darbo dienų nuo Paslaugų teikimo pradžios, t. y. nuo Paslaugų teikimo plano suderinimo dienos. Techninėje specifikacijoje nenumatytos papildomos sąlygos, nuo kurių priklausytų termino skaičiavimo pradžia. Šalių atsakomybė ir įsipareigojimai yra reglamentuoti Sutarties projekte, todėl papildomų nuostatų dėl termino skaičiavimo pradžios ar jo pratęsimo nenumatome.

23. Klausimas. Dėl incidentų sprendimo termino

Techninėje specifikacijoje kritiniams incidentams nustatytas vienos darbo valandos reakcijos ir sprendimo terminas.

Prašome paaiškinti:

ar sprendimu gali būti laikomas laikinas platformos veikimo atkūrimas arba apėjimo būdas;
kokiomis Pirkėjo darbo valandomis skaičiuojamas terminas;
ar terminas netaikomas sutrikimams, kuriuos sukėlė Pirkėjo sistemos, ryšio operatoriai, socialiniai tinklai, debesijos, DI, elektroninio pašto, SMS ar kiti trečiųjų šalių paslaugų teikėjai;
ar terminas stabdomas, kai būtini Pirkėjo veiksmai, informacija, prieigos arba patvirtinimas.

Prašome kritinio incidento galutinio pašalinimo terminą nustatyti pagal objektyvų techninį sudėtingumą arba atskirti laikino veikimo atkūrimo ir galutinio priežasties pašalinimo terminus.

Atsakymas. 

	Eil. Nr.
	Klausimas
	Atsakymas

	1.
	Ar sprendimu gali būti laikomas laikinas platformos veikimo atkūrimas arba apėjimo būdas
	Jeigu sutrikimo dėl objektyvių priežasčių negalima pašalinti per Techninės specifikacijos 3 lentelėje nustatytą terminą, gali būti taikomas laikinas platformos veikimo atkūrimas, užtikrinant apklausos anketų siuntimą Techninėje specifikacijoje nurodytu periodiškumu. 

	2.
	Kokiomis Pirkėjo darbo valandomis skaičiuojamas terminas
	Techninės specifikacijos 3 lentelėje nurodyti terminai skaičiuojami darbo dienomis (I – V) nuo 7.00 iki 18 val. 

	3.
	Ar terminas netaikomas sutrikimams, kuriuos sukėlė Pirkėjo sistemos, ryšio operatoriai, socialiniai tinklai, debesijos, DI, elektroninio pašto, SMS ar kiti trečiųjų šalių paslaugų teikėjai
	Sutrikimų šalinimo terminai taikomi pagal Techninėje specifikacijoje ir Sutartyje nustatytus reikalavimus. Atsakomybė kiekvienu konkrečiu atveju būtų vertinama pagal sutrikimo priežastis ir šalių sutartinius įsipareigojimus. Todėl papildomų bendro pobūdžio išimčių dėl trečiųjų šalių sistemų ar paslaugų teikėjų nenumatome.

	4.
	Ar terminas stabdomas, kai būtini Pirkėjo veiksmai, informacija, prieigos arba patvirtinimas
	Techninės specifikacijos 3 lentelėje nurodyti terminai nestabdomi, Techninės specifikacijos 5 skyriaus 5.5 punkte numatyta galimybė esant objektyvių priežasčių sutrikimo pašalinimo terminą pratęsti: „jeigu sutrikimo neįmanoma pašalinti per 3 lentelėje nustatytą terminą dėl objektyvių priežasčių, Tiekėjas nedelsdamas informuoja Pirkėją ir raštu suderina naują terminą”.

	5.
	Prašome kritinio incidento galutinio pašalinimo terminą nustatyti pagal objektyvų techninį sudėtingumą arba atskirti laikino veikimo atkūrimo ir galutinio priežasties pašalinimo terminus
	Jeigu dėl objektyvių priežasčių sutrikimo neįmanoma pašalinti per Techninės specifikacijos 3 lentelėje nustatytą terminą, Tiekėjas privalo užtikrinti laikiną platformos veikimo atkūrimą. Galutinis sutrikimo priežasties pašalinimo terminas derinamas raštu Techninės specifikacijos 5.5 punkte nustatyta tvarka.




24. Klausimas. Dėl atsarginių kopijų ir atkūrimo

Prašome nurodyti:

kurių duomenų ir platformos komponentų atsarginės kopijos turi būti daromos;
kopijų saugojimo terminą;
atkūrimo taško tikslą;
atkūrimo trukmės tikslą;
kaip dažnai turi būti atliekami atkūrimo bandymai;
ar 48 darbo valandų atkūrimo terminas taikomas visos platformos, konkretaus duomenų rinkinio ar atskiro įrašo atkūrimui.

Atsakymas.  

	Eil. Nr.
	Klausimas
	Atsakymas

	1.
	Kurių duomenų ir platformos komponentų atsarginės kopijos turi būti daromos
	Visi Pirkėjo duomenys turi būti atkurti pilna apimtimi

	2.
	Kopijų saugojimo terminą
	Kopijos turi būti saugomos visą paslaugų vykdymo laikotarpį

	3.
	Atkūrimo taško tikslas
	Tiekėjas turi užtikrinti, kad Pirkėjo duomenys būtų sinchronizuojami nuolat ir gedimo atveju nebūtų prarasti jokie duomenys. 

	4.
	Kaip dažnai turi būti atliekami atkūrimo bandymai
	Pirkėjas nenustato atkūrimo bandymų dažnio, atliekami atkūrimo bandymai yra tiekėjo atsakomybė

	5.
	Ar 48 darbo valandų atkūrimo terminas taikomas visos platformos, konkretaus duomenų rinkinio ar atskiro įrašo atkūrimui
	Techninės specifikacijoje nustatytas 48 val. terminas taikomas tiek visos platformos, tiek konkretaus duomenų rinkinio ar atskiro įrašo atkūrimui



25. Klausimas. Dėl intelektinės nuosavybės

Prašome patvirtinti, kad tiekėjo iki sutarties sudarymo sukurta platforma, programinis kodas, bendrieji moduliai, bibliotekos, metodikos, algoritmai, DI modeliai ir kiti iš anksto egzistavę komponentai išlieka tiekėjo nuosavybe, o Pirkėjui sutarties laikotarpiui suteikiama teisė naudotis platforma ir konkrečiai Pirkėjui sukurtais rezultatais.

Taip pat prašome patvirtinti, kad tiekėjas galės bendruosius platformos komponentus, neatskleisdamas Pirkėjo duomenų ar konfidencialios informacijos, naudoti teikdamas paslaugas kitiems klientams.

Atsakymas. Tiekėjo iki sutarties sudarymo sukurta platforma, programinis kodas, bendrieji moduliai, metodikos, algoritmai, DI modeliai ir kiti iš anksto egzistavę komponentai lieka tiekėjo nuosavybe. Tačiau šis principas neturi riboti Pirkėjo teisių į Sutartyje numatytus rezultatus, duomenis, dokumentaciją ir kitas pagal Sutartį suteikiamas naudojimo teises. Šalių intelektinės nuosavybės teisės ir naudojimosi teisės yra reglamentuotos Sutarties projekte. Pirkėjui sutarties laikotarpiui turi būti suteikta teisė naudotis platforma ir pagal sutartį sukurtais rezultatais.
Tiekėjas gali naudoti savo bendro pobūdžio žinias, patirtį, metodikas, platformos komponentus ir kitus jam priklausančius intelektinės nuosavybės objektus teikdamas paslaugas kitiems klientams, tačiau tai negali lemti Pirkėjo duomenų, konfidencialios informacijos ar kitų Pirkėjui priklausančių duomenų atskleidimo. Šalių teisės ir pareigos šiuo klausimu yra nustatytos Sutarties projekte.

26. Klausimas. Dėl pasiūlymo kainos struktūros

Prašome patvirtinti, ar tiekėjas gali pasiūlymo kainą pagrįsti atskiromis dalimis:

platformos sukūrimu arba pritaikymu;
modulių diegimu;
integracijomis;
infrastruktūra;
vartotojų licencijomis;
apklausų siuntimu;
skambučių transkribavimu;
DI paslaugomis;
duomenų saugojimu;
palaikymu;
konsultacijomis.

Jeigu faktiniai apklausų, pranešimų, skambučių, DI užklausų ar saugomų duomenų kiekiai viršytų Pirkėjo pateiktus kiekius, prašome patvirtinti, kad viršijanti dalis būtų apmokama pagal pasiūlyme nurodytus vienetinius įkainius arba atskirą šalių susitarimą.

Atsakymas. Vadovaujantis Pirkimo sąlygomis, tiekėjai turi pateikti užpildytą ir pasirašytą Pasiūlymo formą (Pirkimo sąlygų SD 3 priedas). Tiekėjai turi pasiūlyti Pasiūlymo formos 6 punkto lentelėje nurodytų paslaugų kainas, į pasiūlymo kainą turi būti įskaičiuotos visos išlaidos ir visi mokesčiai, susiję su pirkimo sutarties vykdymu. Atsiskaitymo už paslaugas tvarka nustatyta sutarties projekte (Pirkimo sąlygų 5 priedas) - atsiskaitoma už atskirus modulius ar atskiras paslaugų dalis pagal perdavimo-priėmimo faktą, sudėtinių dalių kainomis, kurios į sutartį bus perkeltos iš laimėjusio tiekėjo pasiūlymo. Papildomi apmokėjimai Pirkimo sąlygose nenumatyti.

27. Klausimas. Dėl paslaugų apimties nekintamumo

Techninės specifikacijos 2.7 punkte nurodyta, kad paslaugų apimtis yra tiksli ir vykdant sutartį nesikeis.

Prašome patvirtinti, kad tiekėjas neprivalės be papildomo atlygio:

kurti papildomų modulių;
diegti papildomų integracijų;
apdoroti didesnių duomenų kiekių;
įtraukti papildomų socialinių tinklų;
kurti papildomų ataskaitų;
keisti patvirtintos duomenų architektūros;
didinti vartotojų skaičiaus;
vykdyti kitų pirkimo dokumentuose aiškiai nenurodytų darbų.

Atsakymas. Pirkimo dokumentuose aiškiai ir nedviprasmiškai nurodyta, kad paslaugų apimtis yra tiksli ir vykdant sutartį nesikeis, papildomų paslaugų įsigijimas nenumatytas. 

28. Klausimas. [image: ]
Atsakymas. Pirkėjas paaiškina, kad Pirkimo sąlygų SD 7 priede „Tiekėjų kvalifikacijos reikalavimai“ nustatyti kvalifikaciniai reikalavimai yra privalomi reikalavimai, kuriuos turi atitikti tiekėjai, norintys dalyvauti Pirkime. Už atitikimą kvalifikacijos reikalavimam balai neskiriami. Šiame Pirkime balai skiriami Pirkimo sąlygų SD 8 priede „Pasiūlymų vertinimo kriterijai ir metodika“ nustatyta tvarka. 

Pirkėjas informuoja, kad vadovaujantis LR pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo ir Pirkimo sąlygų nuostatomis Pirkėjas turi teisę savo iniciatyva patikslinti Pirkimo sąlygas, atitinkamai pasinaudodamas šia teisę atlieka šiuos Pirkimo sąlygų patikslinimus: 

1. Patikslina Pirkimo sąlygų SD 7 priedą „Tiekėjų kvalifikacijos reikalavimai“ nurodant, kad „kvalifikacija bus vertinama tik galimo laimėtojo“, taip pat 1 kvalifikacinį reikalavimą išdėstant taip:

	Koreguojamo dokumento vieta
	Prieš korekciją
	Po korekcijos

	Tiekėjų kvalifikacijos reikalavimai, kvalifikacinių reikalavimų lentelės 1 eilutė
	Tiekėjas per pastaruosius 3 (trejus) metus iki pirminių pasiūlymų pateikimo termino pabaigos pagal vieną ar daugiau sutarčių (projektų) turi būti suteikęs respondentų patirties valdymo ir tyrimo paslaugų, kurių bendra vertė yra ne mažesnė kaip 17 000,00 Eur be PVM . 
Respondentų patirties valdymo ir tyrimo paslaugos turi būti suteiktos naudojant automatizuotą respondentų patirties valdymo ir tyrimų platformą arba kitą lygiavertį sprendimą, užtikrinantį daugiakanalį duomenų rinkimą, duomenų analizę, teksto analizę ir ataskaitų formavimą.

Jei pasiūlymą teikia Tiekėjų grupė – reikalavimą turi atitikti visi Tiekėjų grupės nariai kartu (patirtis sumuojama) atsižvelgiant į jų prisiimamus sutartinius įsipareigojimus.
	Tiekėjas per pastaruosius 3 (trejus)* metus iki pirminių pasiūlymų pateikimo termino pabaigos pagal vieną ar daugiau vykdytų ar tebevykdomų sutarčių turi būti savo jėgomis** suteikęs respondentų patirties valdymo ir tyrimo paslaugų, kurių bendra vertė yra ne mažesnė kaip 17 000,00 Eur be PVM . 
Respondentų patirties valdymo ir tyrimo paslaugos turi būti suteiktos naudojant automatizuotą respondentų patirties valdymo ir  tyrimų platformą arba kitą lygiavertį sprendimą, užtikrinantį daugiakanalį duomenų rinkimą, duomenų analizę, teksto analizę ir ataskaitų formavimą.

Pastabos:
* per nurodytą laikotarpį paslaugos turi būti ir pradėtos teikti, ir užbaigtos, pasiektas reikalaujamas rezultatas. Laikoma, kad patirtis atitinka nustatytą reikalavimą, jeigu atitinkamų suteiktų paslaugų apimtis, vertė ar kiti būtini parametrai per paskutinius 3* metus iki pasiūlymų pateikimo termino pabaigos yra ne mažesnė (ne mažesni ar pan.) kaip nurodyta kvalifikacijos reikalavime;
** Tiekėjui nedraudžiama remtis sutartimi, kurią tiekėjas vykdė ne vienas, bet kartu su kitais ūkio subjektais, tačiau tokiu atveju turi būti vertinamos būtent konkretaus ūkio subjekto, grindžiančio atitiktį nustatytam reikalavimui (t. y. tiekėjo, tiekėjo grupės nario (-ių), ūkio subjekto (-ų), kurio (-ių) pajėgumais tiekėjas remiasi), savo jėgomis (t. y. savarankiškai, nepasitelkiant ūkio subjektų) suteiktos paslaugos ar jų dalis (jų kiekis, apimtis, vertė ir kt.), o ne visas vykdytos sutarties objektas.
Savo jėgomis suteiktos paslaugos ar jų dalis (jų kiekis, apimtis, vertė ir kt.) pagal sutartis, vykdytas jungtinės veiklos pagrindais, yra nustatoma pagal jungtinės veiklos partnerių atsakomybių pasidalinimą, nurodytą jungtinės veiklos sutartyje.
Savo jėgomis suteiktos paslaugos ar jų dalis (jų vertė) pagal sutartis, vykdytas kartu su subtiekėjais, yra apskaičiuojama iš visų pagal sutartį suteiktų paslaugų atimant subtiekėjo suteiktas paslaugas ar jų dalį (jų vertę), atsižvelgiant į tai, kiek tiekėjas ir (arba) užsakovas sumokėjo subtiekėjui. Visos kitos pagal sutartį suteiktos paslaugos ar jų dalis (jų vertė) priskiriama pačiam tiekėjui.
***Jei pasiūlymą teikia Tiekėjų grupė – reikalavimą turi atitikti visi Tiekėjų grupės nariai kartu (patirtis sumuojama) atsižvelgiant į jų prisiimamus sutartinius įsipareigojimus.



Atitinkamai patikslintas ir Pirkimo sąlygų SD 15 priedas „Suteiktų paslaugų sąrašas“, įtraukiant papildomus stulpelius: „Kokia automatizuota respondentų patirties tyrimų platforma arba kitas lygiavertis sprendimas buvo naudojamas“, „Pastabos (nurodyti, jei paslaugas teikėte kaip jungtinės veiklos sutarties partneris ar kaip subtiekėjas)**“.

2. Patikslina Pirkimo sąlygų SD 5 priedą „Susitarimas dėl asmens duomenų tvarkymo“:

	Koreguojamo dokumento vieta
	Prieš korekciją
	Po korekcijos

	VI skyriaus 
„Asmens duomenų tvarkymo sąlygos“ lentelės 2 eilutės 2 stulpelis
	Valdytojo klientų: el. pašto adresas, siuntos numeris, siuntos pristatymo tipas, apklausų atsisakymo data ir laikas (kai išreiškia atsisakymą); 
Valdytojo darbuotojų el. pašto adresai, vartotojo vardas ir slaptažodis, skirti prisijungti prie Tvarkytojo duomenų vizualizavimo portalo.
	Valdytojo klientų: vardas, pavardė, gavėjo adresas, el. pašto adresas, telefono numeris, siuntos numeris, siuntos pristatymo tipas, apklausų atsisakymo data ir laikas (kai išreiškia atsisakymą); 
Valdytojo darbuotojų el. pašto adresai, vartotojo vardas ir slaptažodis, skirti prisijungti prie Tvarkytojo duomenų vizualizavimo portalo.


	VI skyriaus 
„Asmens duomenų tvarkymo sąlygos“ lentelės 3 eilutės 2 stulpelis
	Valdytojo klientų apklausos ir ataskaitų rengimas, rezultatų analizė ir vizualizavimas, Tvarkytojo sistemoje. Prisijungimo duomenų kūrimas ir administravimas Valdytojo darbuotojams, kurie jungiasi prie Tvarkytojo duomenų vizualizavimo portalo. 
Tvarkytojas Valdytojo klientų duomenis naudoja tik apklausoms, dėl kurių susitarta su Valdytoju pagal Pagrindinę sutartį, atlikti.
Tvarkytojas turi fiksuoti atsisakymą gauti apklausas išreiškusius Valdytojo klientus (el. pašto adresą, atsisakymo laiką ir datą) ir perduoti Valdytojui automatizuotu integracijos būdu. Tvarkytojas įsipareigoja nesiųsti apklausų jų atsisakiusiems Valdytojo klientams.
	Valdytojo klientų apklausos ir ataskaitų rengimas, rezultatų analizė ir vizualizavimas, Tvarkytojo sistemoje. Prisijungimo duomenų kūrimas ir administravimas Valdytojo darbuotojams, kurie jungiasi prie Tvarkytojo duomenų vizualizavimo portalo. 
Tvarkytojas Valdytojo klientų duomenis naudoja tik apklausoms, dėl kurių susitarta su Valdytoju pagal Pagrindinę sutartį, atlikti.
Tvarkytojas turi fiksuoti atsisakymą gauti apklausas išreiškusius Valdytojo klientus (el. pašto adresą, atsisakymo laiką ir datą) ir perduoti Valdytojui automatizuotu integracijos būdu arba perduoda (importuoja) Excel formatu. Tvarkytojas įsipareigoja nesiųsti apklausų jų atsisakiusiems Valdytojo klientams.

	VI skyriaus 
„Asmens duomenų tvarkymo sąlygos“ lentelės 4 eilutės 2 stulpelis
	Valdytojas asmens duomenis Tvarkytojui perduoda automatizuotu integracijos būdu
	Valdytojas asmens duomenis Tvarkytojui perduoda automatizuotu integracijos būdu arba perduoda (importuoja) duomenis Excel formatu




3. Patikslina Pirkimo sąlygų SD 1 priedo „Techninė specifikacija“ 3 lentelę:

	Prioritetas
	Sutrikimo aprašymas
	Prieš korekciją 
	Po korekcijos 

	
	
	Reakcijos laikas*
	Sutrikimo pašalinimo terminas*
	Reakcijos laikas*
	Sutrikimo pašalinimo terminas*

	I prioritetas
	Sistema neveikia arba neveikia esminis apklausų siuntimo, duomenų surinkimo ar ataskaitų funkcionalumas.
	Ne ilgiau kaip 1 darbo valanda nuo pranešimo gavimo.
	Ne ilgiau kaip 1 darbo valanda nuo pranešimo gavimo.
	Ne ilgiau kaip 1 darbo valanda nuo pranešimo gavimo.
	Ne ilgiau kaip 1 darbo valanda** nuo tiekėjo reakcijos momento.

	II prioritetas
	Dideli sutrikimai, dėl kurių neįmanomas sklandus Platformos darbas arba reikšminga dalis Vartotojų negali naudotis funkcijomis.
	Ne ilgiau kaip 4 darbo valandos nuo pranešimo gavimo.
	Ne ilgiau kaip 4 darbo valandos nuo pranešimo gavimo.
	Ne ilgiau kaip 1 darbo valanda nuo pranešimo gavimo
	Ne ilgiau kaip 4 darbo valandos nuo tiekėjo reakcijos momento

	III prioritetas
	Platformos funkcijos paveiktos nežymiai, tačiau sistema iš esmės veikia.
	Ne ilgiau kaip 8 darbo valandos nuo pranešimo gavimo.
	Ne ilgiau kaip 8 darbo valandos nuo pranešimo gavimo.
	Ne ilgiau kaip 1 darbo valanda nuo pranešimo gavimo
	Ne ilgiau kaip 8 darbo valandos nuo tiekėjo reakcijos momento.

	IV prioritetas
	Modulių koregavimas, ataskaitų koregavimas, vartotojų teisių pakeitimai, nedidelės konfigūracijos užduotys.
	Ne ilgiau kaip 24 valandos nuo pranešimo gavimo.
	Ne ilgiau kaip 72 valandos nuo pranešimo gavimo.
	Ne ilgiau kaip 1 darbo valanda nuo pranešimo gavimo
	Ne ilgiau kaip 72 valandos nuo tiekėjo reakcijos momento


* Šioje lentelėje nustatyti reakcijos ir sprendimo terminai gali būti keičiami tik bendru šalių susitarimu.
** Jeigu dėl objektyvių priežasčių sutrikimo neįmanoma pašalinti per Techninės specifikacijos 3 lentelėje nustatytą terminą, Tiekėjas privalo užtikrinti laikiną platformos veikimo atkūrimą. Galutinis sutrikimo priežasties pašalinimo terminas derinamas raštu Techninės specifikacijos 5.5 punkte nustatyta tvarka.


4. Papildo Pirkimo sąlygų SD 5 priedo „Paslaugų teikimo sutartis Specialiosios sąlygos“ 7 punktą „Papildomi reikalavimai“ tokiomis nuostatomis:
7.2. Paslaugų teikėjas, pasirašydamas sutartį patvirtina, kad jo pasiūlytas dirbtinio intelekto įrankis atitinka nustatytus teisės aktų reikalavimus.
7.3. Paslaugų teikėjas garantuoja, kad pasiūlyto dirbtinio intelekto įrankio veikimas yra dokumentuotas ir leidžia Paslaugų gavėjui vykdyti auditus bei patikrinimus. 
7.4. Paslaugų gavėjo atstovai Sutarties vykdymo metu turi teisę atlikti dirbtinio intelekto sistemos patikrą (peržiūrėti algoritmo šaltinį ir (ar) testuoti jį naudojant demonstracinius duomenis). Incidentų atveju Paslaugų teikėjas įsipareigoja bendradarbiauti padedant išspręsti problemą, pateikti reikiamą informaciją tyrimui. 

5. Papildo Pirkimo sąlygų SD 16 priedu „Deklaracija dėl siūlomo dirbtinio intelekto įrankio“.
6. Papildo Pirkimo sąlygų SD 8.4.1 p. papildoma nuostata:

	Koreguojamo dokumento vieta
	Prieš korekciją
	Po korekcijos

	8.4.1 punktas
	8.4.1. Su Pirminiu pasiūlymu turi būti pateikiama:
Pirkimo sąlygų BD 17.3 punkto lentelėje nurodyti dokumentai:

☒ užpildyta ir pasirašyta pasiūlymo forma, parengta pagal pirkimo sąlygų SD 3 priede pateiktą formą (į kainą turi būti įskaityti visi mokesčiai ir visos tiekėjo išlaidos, susijusios su pirkimo sutarties vykdymu);

☒ dokumentas, patvirtinantis, kad asmuo, kuris pasirašė pasiūlymą ir pasiūlymo dokumentus (jei jis ne tiekėjo vadovas), turėjo teisę (jam buvo suteikti įgaliojimai) pasirašyti pasiūlymą ir pasiūlymo dokumentus;

☒ užpildytas (užpildyti) EBVPD (SD 4 priedas). Jei tiekėjas remiasi kitų ūkio subjektų pajėgumais, kartu su tiekėjo EBVPD privalo pateikti ir šių subjektų EBVPD. Jei pirkime dalyvauja tiekėjų grupė, veikianti pagal jungtinės veiklos sutartį, EBVPD teikiamas už kiekvieną tiekėjų grupės narį atskirai. Laikoma, kad pasirašydamas pasiūlymo formą, tiekėjas tuo pačiu patvirtina ir EBVPD dokumento tikrumą (kitų ūkio subjektų, kurių pajėgumais remiamasi EBVPD turi būti pasirašytas);

☒ jungtinės veiklos sutarties skaitmeninė kopija (jeigu dalyvauja tiekėjų grupė);

☒ dokumentai, įrodantys, kad ūkio subjekto, kurio pajėgumais tiekėjas remiasi, jam bus prieinami per visą sutartinių įsipareigojimų vykdymo laikotarpį;

☒ sąlygų BD 7.5 p. nurodyti dokumentai, jeigu tiekėjas naudosis trečiųjų asmenų, kurie tiesiogiai nedalyvaus vykdant pirkimo sutartį, priemonėmis;

☒ užpildytas Sąlygų SD 14 ir Sąlygų SD 15 priedai;

☒ Nacionalinio saugumo reikalavimų atitikties deklaracija (Sąlygų SD 13 priedas).


	8.4.1. Su Pirminiu pasiūlymu turi būti pateikiama:
Pirkimo sąlygų BD 17.3 punkto lentelėje nurodyti dokumentai:

☒ užpildyta ir pasirašyta pasiūlymo forma, parengta pagal pirkimo sąlygų SD 3 priede pateiktą formą (į kainą turi būti įskaityti visi mokesčiai ir visos tiekėjo išlaidos, susijusios su pirkimo sutarties vykdymu);

☒ dokumentas, patvirtinantis, kad asmuo, kuris pasirašė pasiūlymą ir pasiūlymo dokumentus (jei jis ne tiekėjo vadovas), turėjo teisę (jam buvo suteikti įgaliojimai) pasirašyti pasiūlymą ir pasiūlymo dokumentus;

☒ užpildytas (užpildyti) EBVPD (SD 4 priedas). Jei tiekėjas remiasi kitų ūkio subjektų pajėgumais, kartu su tiekėjo EBVPD privalo pateikti ir šių subjektų EBVPD. Jei pirkime dalyvauja tiekėjų grupė, veikianti pagal jungtinės veiklos sutartį, EBVPD teikiamas už kiekvieną tiekėjų grupės narį atskirai. Laikoma, kad pasirašydamas pasiūlymo formą, tiekėjas tuo pačiu patvirtina ir EBVPD dokumento tikrumą (kitų ūkio subjektų, kurių pajėgumais remiamasi EBVPD turi būti pasirašytas);

☒ jungtinės veiklos sutarties skaitmeninė kopija (jeigu dalyvauja tiekėjų grupė);

☒ dokumentai, įrodantys, kad ūkio subjekto, kurio pajėgumais tiekėjas remiasi, jam bus prieinami per visą sutartinių įsipareigojimų vykdymo laikotarpį;

☒ sąlygų BD 7.5 p. nurodyti dokumentai, jeigu tiekėjas naudosis trečiųjų asmenų, kurie tiesiogiai nedalyvaus vykdant pirkimo sutartį, priemonėmis;

☒ užpildytas Sąlygų SD 14 ir Sąlygų SD 15 priedai;

☒ Nacionalinio saugumo reikalavimų atitikties deklaracija (Sąlygų SD 13 priedas).

☒ užpildytas ir pasirašytas Sąlygų SD 16 priedas.





Vadovaujantis Pirkimo sąlygų BD 5.4 p., pasiūlymų pateikimo terminas pratęsiamas iki 2026-09-02 10:00 val. Kadangi buvo patikslintos Pirkimo sąlygos, prašome dalyvius teikiant pasiūlymus vadovautis patikslintomis Pirkimo sąlygomis.

PRIDEDAMA:
1. Patikslinta Pirkimo sąlygų SD;
2. Patikslintas Pirkimo sąlygų SD 1 priedas „Techninė specifikacija“;
3. Patikslintas Pirkimo sąlygų SD 5 priedas „Paslaugų teikimo sutartis Specialiosios sąlygos“;
4. Patikslintas Pirkimo sąlygų SD 5 priedas „Susitarimas dėl asmens duomenų tvarkymo“;
5. Patikslintas Pirkimo sąlygų SD 7 priedas „Tiekėjų kvalifikacijos reikalavimai“;
6. Patikslintas Pirkimo sąlygų SD 15 priedas „Suteiktų paslaugų sąrašas“;
7. Pirkimo sąlygų SD 16 priedas „Deklaracija dėl siūlomo dirbtinio intelekto įrankio“.

